ከወራቤ ቦዠባር የሚወስደው መንገድ ግንባታ በመዘግየቱ መቸገራቸውን የአካባቢው ነዋሪዎች ገለጹ
ከወራቤ ቦዠባር የሚወስደው መንገድ ግንባታ በተባለለት ጊዜ አለመጠናቀቁ ለተለያዩ ችግሮች እንደዳረጋቸው የአሊቾ ውሪሮ ወረዳ ነዋሪዎች በሰላማዊ ሰልፍ ገልጸዋል፡፡በመንገድ ግንባታው መዘግየት ምክንያት እናቶችና ህጻናትን ወደ ሕክምና ተቋማት ለማድረስ መቸገራቸውን እንዲሁም በወረዳዋ የሚገኙ ነጋዴዎችና ገበሬዎች የገበያ ትስስር ለመፍጠር ተጽዕኖ ማሳረፉን ታውቋል፡፡በተጨማሪም ገበሬዎቹ ያመረቱትን ምርትም ወደ መሃል አገር ለመውሰድ እንዳይችሉ ማድረጉን ነው ነዋሪዎቹ የገለጹት፡፡የመንገዱ ግንባታ እንዲጠናቀቅ የወረዳው እና የስልጤ ዞን ነዋሪዎች ተደጋጋሚ ጥያቄ ቢያቀርቡም ምላሽ ማግኘት እንዳልቻሉ ጠቁመዋል፡፡የወረዳው አስተዳዳሪ አቶ ሸምሴ ኑሪ እንደገለጹት የመንገድ ግንባታው መዘግየት በአካባቢው ላይ ማህበራዊ ኢኮኖሚያዊና ፖለቲካዊ ችግሮችን አስከትሏል፡፡የኢትዮጵያ መንገዶች ባለስልጣን በበኩሉ የህብረተሰቡ ጥያቄ አግባብ መሆኑን ጠቅሶ፣ አፋጣኝ መፍትሄ ለመስጠት እየሰራን ነው ብሏል፡፡የባለስልጣኑ የህዝብ ግንኙነት ዳይሬክተር አቶ ሳምሶን ወንድሙ እንደገለጹት በዘንድሮ አመት ትኩረት ከተሰጣቸው አስር የመንገድ ፕሮጀክቶች አንዱ ይህ ከወራቤ ቦዠባር የሚወስደው መንገድ ነው፡፡  የመንገዱን ግንባታ ለማስጨረስ አዲስ ጨረታ ወጥቶ አሸናፊው የተለየ ሲሆን በቀጣይ 3 ወራት ውስጥ የግንባታ ስራውን እንደሚጀምር አያይዘው ገልጸዋል፡፡ከሶስት አመታት በኋላም ስራው ሙሉ በሙሉ ተጠናቆ ለአገልግሎት ክፍት ይሆናልም ብለዋል፡፡ 